ml en sl en en en en en en en de en en en ml ml ml ml ml ml ml ml ml ml ml ml ml ml ml ml ml en ml ml ml ml ml ml ml ml ml ml ml en ml en en en en en en ml ml ml ml ml ml ml ml ml ml ml ml ml ml ml ml ml ml ml ml ml ml en en
ആര്‍ എസ് എസിനോട് അതേ നാണയത്തില്‍ | RISALA WEEKLY
To search in site, type your keyword and hit enter
Article · Articles · Issue · Issue 1201 · കവര്‍ സ്റ്റോറി · കാണാപ്പുറം
റൊമീല ഥാപ്പര്‍ നമ്മുടെ കാലഘട്ടത്തിലെ ചരിത്രകാരന്മാരില്‍ മുന്‍നിരയില്‍ നില്‍ക്കുന്ന, മതേതര വിചാരധാരയുടെ ഉറച്ച വക്താവാണ്. ആര്‍.എസ്.എസ് പ്രതിനിധാനം ചെയ്യുന്ന ഹിന്ദുത്വ ഫാഷിസത്തെ ആശയതലത്തില്‍ ഫലപ്രദമായി നേരിടുന്ന ഥാപ്പറുടെ ഏറ്റവുമവസാനമായി പ്രസിദ്ധീകരിച്ച ചെറിയൊരു പുസ്തകം ഹിന്ദുത്വവാദികളെ എരിപൊരി കൊള്ളിച്ചിരിക്കുന്നു. ഇന്ത്യന്‍ ദേശീയതയെ മതേതരഭൂമികയില്‍ നിന്നുകൊണ്ട് പരാവര്‍ത്തനം ചെയ്യുന്ന കൃതി (ഛി ചമശേീിമഹശാെ) മര്‍മത്തില്‍ ചെന്ന് തറച്ചത് കൊണ്ടാണ് ഗ്രന്ഥകാരിക്ക് എതിരെ രൂക്ഷമായ വിമര്‍ശനവുമായി സംഘ്പരിവാര്‍ നേതൃത്വം രംഗത്തുവന്നത്. ഥാപ്പറെയും ഇര്‍ഫാന്‍ ഹബീബിനെയും പോലുള്ള ധൈഷണിക പ്രതിഭകളെ ഹിന്ദുത്വവാദികള്‍ വല്ലാതെ ഭയപ്പെടുന്നു. കാരണം, തങ്ങള്‍ കെട്ടിപ്പൊക്കിയ ഹൈന്ദവ മേധാവിത്വത്തിന്റെയും മഹത്ത്വത്തിന്റെയും മിഥ്യകളുടെ അടിത്തറയാണ് ഇവര്‍ കുത്തിയിളക്കുന്നതെന്ന് ഇവര്‍ തിരിച്ചറിയുന്നുണ്ട്. ഇന്ത്യന്‍ ദേശീയത എന്താണ്? കപട ദേശീയതയുടെ ലക്ഷണങ്ങളെന്താണ്? ആരാണിവിടെ ദേശസ്‌നേഹി? ആരാണ് ദേശദ്രോഹി? ഏത് വിധത്തിലുള്ള ദേശീയതയാണ് നമുക്കഭികാമ്യം? ‘ഭാരത് മാതാ കീ’ ജയ് വിളിച്ചില്ലെങ്കില്‍ രാജ്യസ്‌നേഹം അപൂര്‍ണമാവുമോ? പാകിസ്താനെ ചീത്ത വിളിച്ചില്ലെങ്കില്‍ നമ്മുടെ ദേശസ്‌നേഹം ചോദ്യം ചെയ്യപ്പെടാമോ? തുടങ്ങിയ വര്‍ത്തമാനകാല ഇന്ത്യനവസ്ഥയില്‍ അങ്ങേയറ്റം പ്രസക്തമായ ചോദ്യങ്ങള്‍ക്ക് ഈ കൃതി ഉത്തരം തേടുന്നുണ്ട്. അസന്ദിഗ്ധമായ ചില നിഗമനങ്ങളിലേക്കും തിരിച്ചറിവുകളിലേക്കും വായനക്കാരെ ആനയിക്കുന്ന അവരുടെ സംവാദനരീതി ആകര്‍ഷകവും ഗ്രാഹ്യവുമാണ്. പ്രൈമറി വിദ്യാര്‍ഥികള്‍ക്ക് പോലും മനസ്സിലാവുന്ന വിധം ദേശീയതയെ കുറിച്ച് അവര്‍ മുന്നോട്ട്‌വെക്കുന്ന വായനയുടെ കാതല്‍ ഇതാണ്: ദേശീയത എന്നത് ഒരാള്‍ ജീവിക്കുന്ന സമൂഹത്തെ യഥാവിധി മനസ്സിലാക്കുന്നതും ആ സമൂഹത്തിലെ ഒരംഗമെന്ന നിലയില്‍ വ്യക്തിയുടെ സ്വത്വത്തെ കണ്ടെത്തലുമാണ്. അതല്ലാതെ, കൊടിവീശുന്നതോ മുദ്രാവാക്യം മുഴക്കുന്നതോ ‘ഭാരത് മാതാ കീ ജയ് ‘എന്ന് വിളിക്കാത്തവരെ ശിക്ഷിക്കുന്നതോ അല്ല.
നരേന്ദ്രമോഡി ഡല്‍ഹിയില്‍ അവരോധിതനായ ശേഷം സംഘ്പരിവാരം എടുത്തുപയറ്റുന്ന തീവ്രവലതുപക്ഷ പ്രചാരണങ്ങളെയും ആശയസംവേദനങ്ങളെയും നഖശിഖാന്തം എതിര്‍ക്കുന്ന റൊമീലാ ഥാപ്പറുടെ ഗരിമയേറിയ നിശ്ചയങ്ങള്‍ ഹിന്ദുത്വവിചാരധാരയെ നിര്‍ദാക്ഷിണ്യം ആക്രമിക്കുന്നുണ്ട്. കൊള്ളേണ്ടിടത്ത് കൊണ്ടു എന്നതിന്റെ തെളിവാണ് ആര്‍.എസ്.എസ് ജിഹ്വയായ ‘ഓര്‍ഗനൈസര്‍’ ചരിത്രകാരിക്കെതിരെ കവര്‍ സ്‌റ്റോറിയിലൂടെ നടത്തുന്ന പ്രത്യാക്രമണം. ദേശീയത രണ്ടുതരമുണ്ടെന്ന (മതേതര ദേശീയതയും വര്‍ഗീയദേശീയതയും ) സിദ്ധാന്തത്തെ കളിയാക്കുന്ന ലേഖകന്‍ വന്ദ്യവയോധികയായ ചരിത്രകാരിയെ പരിചയപ്പെടുത്താന്‍ ഉപയോഗിക്കുന്ന ഭാഷ തന്നെ ഏറെ നിലവാരം കെട്ടതാണ്. ഇന്ത്യന്‍ ജനായത്ത വ്യവസ്ഥ ആശയതലങ്ങളിലെ പോരാട്ടങ്ങളെ പ്രോല്‍സാഹിപ്പിക്കുന്നു. ആശയസംഘട്ടനങ്ങള്‍ ആരോഗ്യകരമായ രാഷ്ട്രീയ കീഴ്‌വഴക്കമാണ്. നോബല്‍സമ്മാന ജേതാവും വിശ്വപ്രശസ്ത സാമ്പത്തിക കാര്യവിദഗ്ധനുമായ അമൃത്യാസെന്‍ നമ്മുടെ സമൂഹത്തെ ‘സംവാദാത്ക ഇന്ത്യന്‍’ (അൃഴൗാലിമേശേ്‌ല കിറശമി) എന്ന് വിശേഷിപ്പിക്കുന്നത് ഈ സ്വഭാവഗുണത്തെ മുന്‍നിര്‍ത്തിയാണ്. വിഭിന്ന സംസ്‌കാരങ്ങള്‍ സമ്മേളിക്കുന്ന അപൂര്‍വ ഇടമാണ് ഇന്ത്യന്‍ നാഗരികത. അതില്‍നിന്ന് വ്യതിചലിച്ച് മേധാവിത്തം ഉറപ്പിക്കാനോ എതിരാളിയെ മുഖാമുഖം നേരിടാനോ ഏതെങ്കിലും വിഭാഗം അവിവേകം കാണിക്കുമ്പോഴാണ് ഫാഷിസം ഉടലെടുക്കുന്നതും കലാപങ്ങള്‍ ജനിക്കുന്നതും. അത്തരം കലാപങ്ങള്‍ ജനായത്ത വിരുദ്ധവും മനുഷ്യത്വഹീനവുമാണ്. അടിച്ചാല്‍ തിരിച്ചടിക്കും എന്ന് ആക്രോശിക്കുന്നത് അപരിഷ്‌കൃതരുടെ ഭാഷയാണ് , കാട്ടാളത്തത്തിന്റെ ശൈലിയാണ്. നിയമം കൈയിലെടുക്കുന്ന പ്രത്യയശാസ്ത്രത്തെയും കൂട്ടായ്മകളെയും നിയമമാര്‍ഗത്തിലൂടെയാണ് നേരിടേണ്ടത്. അല്ലെങ്കില്‍ ഇവിടെ രക്തപ്പുഴ ഒഴുകും. ആര്‍.എസ്.എസിനെ ആര്‍.എസ്.എസിന്റെ ശൈലി കൊണ്ട് അഭിമുഖീകരിക്കാന്‍ ആരെങ്കിലും മുന്നോട്ട് വന്നാല്‍, അല്ലെങ്കില്‍ ഏതെങ്കിലും സംഘടന പദ്ധതികളാവിഷ്‌കരിച്ചാല്‍ സമാധാനകാംക്ഷികള്‍ക്കും ജനാധിപത്യവാദികള്‍ക്കും അതംഗീകരിക്കാന്‍ സാധ്യമല്ല. കാരണം, ഓരോ തര്‍ക്കവും അവകാശവാദവും കായികമായി തെരുവില്‍വെച്ച് നേരിടാന്‍ തുടങ്ങിയാല്‍ അത് പ്രശ്‌നങ്ങള്‍ പരിഹരിക്കുകയല്ല ചെയ്യുക; മറിച്ച്, പുതിയ പ്രശ്‌നങ്ങളും തര്‍ക്കങ്ങളും വളര്‍ത്തും എന്ന് മാത്രമല്ല, ചോരച്ചാലുകള്‍ നീളാനും കബന്ധങ്ങള്‍ കുന്നുകൂടാനും ഇടം നല്‍കുകയും ചെയ്യും.
വര്‍ഗീയ ഫാഷിസത്തെ എങ്ങനെ നേരിടണം എന്നതിനെ കുറിച്ച് ശാഹിദ് ഇപ്പോള്‍ ചിന്തിക്കാന്‍ കാരണം ആഗസ്റ്റ് 21നു മഞ്ചേരിയില്‍ നടന്ന സ്‌ഫോടന വീര്യമുള്ള ഒരു സംഭവത്തെ കുറിച്ചുള്ള ചിന്തകളാണ്. കേരളത്തില്‍നിന്ന് 21യുവാക്കള്‍ എവിടുത്തേക്കോ അപ്രത്യക്ഷമായത് മുതല്‍ ഇന്നാട്ടിലെ സംഘ്പരിവാരം മുസ്‌ലിം സ്ഥാപനങ്ങളെ ലക്ഷ്യമിട്ട് കുപ്രചാരണം നടത്തിക്കൊണ്ടിരിക്കയാണ്. ആസൂത്രിതമായ ഒരു ദേശീയ അജണ്ടയുടെ ഭാഗമാണിതെന്ന് കാണാന്‍ ബുദ്ധിവൈഭവമൊന്നും ആവശ്യമില്ല. 1925ല്‍ രൂപീകൃതമായത് തൊട്ട് കേരളം ആര്‍.എസ്.എസിന്റെ സ്വപ്‌നഭൂമിയാണ്. അതിനു കാരണം, 45ശതമാനം ന്യൂനപക്ഷങ്ങള്‍ അധിവസിക്കുന്ന ഒരു സംസ്ഥാനമാണ് എന്ന പരിഗണന തന്നെ. യുവതീയുവാക്കളുടെ തിരോധാനം ചര്‍ച്ചാവിഷയമായ അന്ന് തൊട്ട് ആര്‍.എസ്.എസ് ജിഹ്വയും ഹിന്ദുത്വപ്രത്യയശാസ്ത്രത്തോട് കൂറുപുലര്‍ത്തുന്ന മാധ്യമങ്ങളും വ്യാപകമായ കുപ്രചാരണങ്ങളിലാണ് ഏര്‍പ്പെട്ടിരിക്കുന്നത്. മുസ്‌ലിം മത സ്ഥാപനങ്ങളില്‍ പലതും മതംമാറ്റ കേന്ദ്രമാണെന്നും എവിടെയോ പോയിമറഞ്ഞവരിലെ പുതുവിശ്വാസികളെ മസ്തിഷ്‌ക്കപ്രക്ഷാളനം പൂര്‍ത്തിയാക്കിയത് ഇത്തരം സ്ഥാപനങ്ങളിലാണെന്നുമാണ് ഇവരുടെ കണ്ടുപിടിത്തം. ആ പ്രചാരണത്തിനു ശക്തിപകരാനാണ് കേരളത്തിലെ ഏതാനും മുസ്‌ലിം സ്ഥാപനത്തിലേക്ക് മാര്‍ച്ച് നടത്താന്‍ ഹിന്ദുഐക്യവേദി തീരുമാനിച്ചതും പരസ്യമായി അത് പ്രഖ്യാപിച്ചതും. അങ്ങനെയൊരു മാര്‍ച്ച് സംഘടിപ്പിക്കപ്പെട്ടാല്‍ സംഭവിക്കാന്‍ പോകുന്നത് എന്താണെന്ന് നമുക്ക് നന്നായറിയാം. പാതിവഴിക്കുവെച്ച് സമരക്കാരെ പൊലിസ് തടയും. അതോടെ, വായിക്കുതോന്നിയത് പ്രസംഗിച്ച് നേതാക്കള്‍ അവരുടെ പാട്ടിനു പോകും. ഒരു സമൂഹത്തോട് രക്തത്തില്‍ അലിഞ്ഞുചേര്‍ന്ന വിദ്വേഷവും കലിപ്പും മുതലെടുക്കാനുള്ള അവസരമായി ഉപയോഗപ്പെടുത്തുകയാണ് ഇത്തരം പ്രക്ഷോഭങ്ങളുടെ ആത്യന്തികലക്ഷ്യം.
എന്നാല്‍, ഇക്കുറി ഹിന്ദുത്വവാദികള്‍ സംസ്ഥാന വ്യാപകമായി മാര്‍ച്ച് പ്രഖ്യാപിച്ചപ്പോള്‍ കേരളത്തിലെ രാഷ്ട്രീയസാംസ്‌കാരികരാഷ്ട്രീയ ഭൂമികയില്‍ ഇതുവരെ കാര്യമായ ഒരു ഇടവും സ്വന്തമായി നേടാന്‍ കഴിയാത്ത പോപ്പുലര്‍ ഫ്രണ്ടും അവരുടെ രാഷ്ട്രീയ മുഖമായ എസ്.ഡി.പി.ഐയും ‘തിരിച്ചടി’യുടെ ഭാഷയില്‍ എതിര്‍മാര്‍ച്ച് ആസൂത്രണം ചെയ്യുകയും വാള്‍പോസ്റ്റുകള്‍ വഴി അത് പരസ്യമായി പ്രഖ്യാപിക്കുകയും ചെയ്തു രംഗത്തുവന്നത് സ്വാഭാവികമായും അന്തരീക്ഷം കലുഷിതമാക്കി. മഞ്ചേരിയിലെ ചെരണിക്ക് സമീപം പ്രവര്‍ത്തിക്കുന്ന ‘സത്യസരണിയിലേക്ക് പുറപ്പെട്ട മാര്‍ച്ചിനെ നേരിടാന്‍ പഴയ എന്‍.ഡി.എഫുകാര്‍ തീര്‍ത്ത കവചം അക്ഷരാര്‍ഥത്തില്‍ പ്രക്ഷുബ്ധത സൃഷ്ടിച്ചു. തിരുവനന്തപുരത്തെ സലഫി സെന്ററിലേക്ക് ആസൂത്രണം ചെയ്ത മാര്‍ച്ചിന്റെയും പരിണതി മറ്റൊന്നായിരുന്നില്ല. പിരിമുറുക്കത്തിന്റെ മുള്‍മുനയില്‍ സമൂദായങ്ങളെ ദിവസങ്ങളോളം നിറുത്തി എന്നതല്ലാതെ ഈ മാര്‍ച്ച് കൊണ്ടോ പ്രതിരോധ ശ്രമങ്ങള്‍കൊണ്ടോ വല്ല ഗുണവും ആര്‍ക്കെങ്കിലും കിട്ടിയോ എന്ന ചോദ്യത്തിനു പ്രസക്തിയുണ്ട്. കാരണം, ബി.ജെ.പി തങ്ങളുടെ ജനപിന്തുണ വികസിപ്പിക്കാന്‍ ആസൂത്രിത പദ്ധതികള്‍ ആവിഷ്‌കരിച്ചുകൊണ്ടിരിക്കേ ഇങ്ങനെയുള്ള എണ്ണമറ്റ മാര്‍ച്ചുകളും പ്രതിരോധപുറപ്പാടുകളും കേരളം ഇനി കാണാനിരിക്കുന്നേയുള്ളൂ. ആര്‍.എസ്.എസിന്റെ ആത്യന്തിക അജണ്ടയെ കുറിച്ച് പൗരസമൂഹത്തിനു സാമാന്യമായ ധാരണയുണ്ട്. ഇവിടുത്തെ ഹിന്ദുക്കളെ മുഴുവന്‍ വര്‍ഗീയവാദികളാക്കി പരിവര്‍ത്തിപ്പിച്ച് ബി.ജെ.പിയുടെ കൈകളിലേക്ക് അധികാരം വന്നുപെടുന്ന ഒരന്തരീക്ഷം ഒരുക്കുക എന്നതാണ് അവരുടെ ടാര്‍ജെറ്റ്. അത് ഇതുവരെ വിജയിച്ചിട്ടില്ല. തെരഞ്ഞെടുപ്പ് ഫലങ്ങള്‍ ജനപിന്തുണയുടെ അളവുകോലാണെങ്കില്‍ 67ശതമാനം വോട്ടേ ഇതുവരെ അവര്‍ക്ക് നേടാന്‍ സാധിച്ചിട്ടുള്ളൂ. കഴിഞ്ഞ അസംബ്ലി തെരഞ്ഞെടുപ്പില്‍ ആദ്യമായി അക്കൗണ്ട് തുറക്കുകയും വോട്ടിംഗ് വിഹിതം 15ശതമാനത്തോളം ഉയര്‍ത്തിയതും മാത്രമാണ് അപവാദമായി എണ്ണാനുള്ളത്. അധികാരത്തിന്റെ വഴിയില്‍ ഏറ്റവും വലിയ തടസ്സം കേരളത്തിന്റെ മതേതര മനസ്സാണ്. ഹൈന്ദവസമൂഹത്തെ ജാതിക്കതീതമായി തങ്ങളുടെ കുടക്കീഴില്‍ അണിനിരത്തുക എന്ന പദ്ധതി വിജയിക്കണമെങ്കില്‍ വര്‍ഗീയതയുടെ തോത് കൂട്ടിക്കൂട്ടി കൊടുക്കേണ്ടതുണ്ട്. അതിനു വര്‍ഗീയതയുടെ കുറെ സുപ്പര്‍മാര്‍ക്കറ്റുകളും, സാധിക്കുമെങ്കില്‍ ഷോപ്പിങ്ങ് മാളുകളും ആരംഭിക്കേണ്ടതുണ്ട്. കള്ളത്തരങ്ങള്‍ പ്രചരിപ്പിച്ചു ഹിന്ദുസമാജത്തിന്റെ ഹൃദയാന്തരങ്ങളെ മലീമസപ്പെടുക എന്നതാണ് ലക്ഷ്യത്തിലേക്കുള്ള കുറുക്കുവഴി.
ന്യൂനപക്ഷങ്ങളുമായി ബന്ധപ്പെട്ട സ്‌ഫോടനാത്മക വിഷയങ്ങള്‍ ചര്‍ച്ചക്കെടുത്തിടുകയും ഭൂരിപക്ഷ സമുദായത്തിന്റെ മനസ്സില്‍ സംശയവും ഭയവും വെറുപ്പും ഉല്‍പാദിപ്പിച്ചുകൊണ്ടിരിക്കുകയും വേണം. ആ ലക്ഷ്യം മുന്നില്‍വെച്ചാണ് തിരോധാനകഥകളുടെ തുടര്‍ച്ചയായി മതംമാറ്റത്തിനു പ്രത്യക്ഷമോ പരോക്ഷമോ ആയി സഹായിക്കുന്നുവെന്ന് അവര്‍ പ്രചരിപ്പിക്കുന്ന സ്ഥാപനങ്ങളുടെ പരിസരം സംഘര്‍ഷഭരിതമാക്കാന്‍ വഴികള്‍ കണ്ടെത്തുന്നത്. പ്രദേശത്തുകാര്‍ മാത്രം അറിയാന്‍ ഇടയുള്ള ഇത്തരം കുല്‍സിതശ്രമങ്ങള്‍ക്ക് വ്യാപകമായ പ്രചാരണം കൊടുക്കുകയും ജനാധിപത്യമാര്‍ഗത്തില്‍നിന്ന് തീര്‍ത്തും ഭിന്നവും ആപത്ക്കരവുമായ പ്രതിരോധനിലപാട് സ്വീകരിക്കുമ്പോള്‍ വിവേകത്തിനു പകരം വൈകാരികതയും കുനുട്ട് ബുദ്ധിയുമാണ് അനാവൃതമാകുന്നത്. ആര്‍.എസ്.എസിന്റെ ആക്രമണങ്ങളില്‍നിന്ന് സമുദായത്തെ രക്ഷിക്കാന്‍ ഞങ്ങളുണ്ട് എന്ന പരോക്ഷസന്ദേശത്തിലൂടെയുള്ള ഈ ഇറങ്ങിപ്പുറപ്പാട് ബുദ്ധിശൂന്യതയുടേതാണ്. ഇങ്ങനെ ഹിന്ദുത്വയെ നേരിടാനാണ് പരിപാടിയെങ്കില്‍ തെരുവില്‍നിന്ന് സംഘര്‍ഷം ഒഴിഞ്ഞ നിമിഷങ്ങള്‍ ഉണ്ടാവുമോ? സമുദായത്തിന്റെ പ്രതിരോധം ഏറ്റെടുക്കാന്‍ പോപ്പുലര്‍ ഫ്രന്റുകാരോടും എസ്.ഡി.പി.ഐക്കാരോടും ആരാണ് ആവശ്യപ്പെട്ടത്? അവര്‍ക്ക് അതിനു കഴിയുമെന്ന് ആരാണിവിടെ വിശ്വസിക്കുന്നത്? സമാധാനത്തില്‍ പൂര്‍ണമായി വിശ്വസിക്കാത്ത ഈ വിചാരധാര ഇവിടെ പ്രവര്‍ത്തിക്കാന്‍ തുടങ്ങിയിട്ട് പതിറ്റാണ്ട് പിന്നിടുമ്പോഴും സമുദായത്തിനു അല്ലെങ്കില്‍ പൊതുസമൂഹത്തിനു വല്ലതും ക്രിയാത്മകമായി സംഭാവന ചെയ്യാന്‍ സാധിച്ചിട്ടുണ്ടോ? നിര്‍ണായക ഘട്ടങ്ങളില്‍ അവരുടെ സ്വാസ്ഥ്യവും സമാധാനവും കെടുത്തിയതല്ലാതെ. പ്രവാചകന്റെ പേരില്‍ ഒരധ്യാപകന്റെ കൈപത്തി വെട്ടിമാറ്റിയത് എത്ര കുടുംബങ്ങളെ കണ്ണീര്‍ കുടിപ്പിച്ചു? കേരളത്തിലെ മുസ്‌ലിം സമൂഹം നൂറ്റാണ്ടുകളായി നേടിയെടുത്ത പാരസ്പര്യത്തിന്റെയും സഹവര്‍ത്തിത്വത്തിന്റെയും ഈടുവെപ്പുകളെ എത്ര പെട്ടെന്നാണ് ഇക്കൂട്ടര്‍ തകര്‍ത്തുതരിപ്പണമാക്കിയത്? ആര്‍.എസ്.എസിന്റെ കൈയിലേക്ക് മുസ്‌ലിംസമൂഹത്തെ അടിക്കാന്‍ എത്രയെത്ര വടികള്‍ ഇതിനകം കൊണ്ടുകൊടുത്തു?
വ്യക്തമായ ലക്ഷ്യമോ ദീര്‍ഘദൃഷ്ടിയോ ദിശാബോധമോ ഇല്ലാതെ, വൈകാരികതയുടെ കുതിപ്പുറത്തേറി സമുദായത്തിന്റെ നേതൃകടിഞ്ഞാണ്‍ പിടിച്ചെടുക്കാമെന്ന് കരുതുന്നവര്‍ക്ക് വരുംവരായ്കളെ കുറിച്ച് കൂടുതല്‍ ചിന്തിക്കേണ്ടിവരില്ല. പോരാട്ടത്തിന്റെ കഥകള്‍ പലതും കേട്ട് വളര്‍ന്ന മാപ്പിളമക്കള്‍ ജനാധിപത്യത്തിന്റെ രാജപാതയിലൂടെ സഞ്ചരിച്ചുനേടിയ നേട്ടങ്ങളെയും കെട്ടിപ്പൊക്കിയ സ്വത്വസൗധങ്ങളും സമുദായശത്രുക്കളുടെ കണ്ണുകളില്‍ കരട് വിതറുന്നുണ്ടെങ്കില്‍ മാന്യവും കുലീനവും ജനായത്തപരവുമായ മാര്‍ഗങ്ങളിലൂടെ അതിനു പ്രതിവിധി കാണാന്‍ ശ്രമിക്കുമ്പോഴാണ് സമൂഹം വളരുന്നത്. ഏതെങ്കിലുമൊരു മുസ്‌ലിം സ്ഥാപനത്തിനു നേരെ വര്‍ഗീയശക്തികള്‍ പോരടിച്ചുവരുമ്പോള്‍, നിയമവാഴ്ചയില്‍ വിശ്വസിക്കുന്നവര്‍ ചെയ്യേണ്ടത് അവരെ നേരിടാന്‍ ഭരണകൂടത്തിന്റെ സഹായം തേടുകയാണ്. പൊതുസമൂഹത്തെ അക്രമകാരികള്‍ക്കെതിരെ ഉണര്‍ത്തുകയും ആസുരതയുടെ കടന്നുകയറ്റത്തെ നേരിടാന്‍ മതേതരവിശ്വാസികളുടെ കൂട്ടായ്മ രുപപ്പെടുത്തുകയുമാണ്. ജനായത്ത മാര്‍ഗത്തില്‍ വിശ്വസിക്കുന്നത് കൊണ്ടാണല്ലൊ എല്ലാ പഞ്ചായത്ത് തലത്തിലും അസംബ്ലി തലത്തിലുമൊക്കെ അധികാരം കാംക്ഷിച്ച് തെരഞ്ഞെടുപ്പുകളില്‍ കച്ചകെട്ടി ഇറങ്ങുന്നതും തങ്ങളുടെ ‘ശക്തിയും’ ‘സ്വാധീനവും’ തെളിയിച്ചുകൊണ്ടിരിക്കുന്നതും. ഈ ഉദ്യമങ്ങളില്‍ കോടികള്‍ മുടക്കിയിട്ടും ചെറിയൊരു മേല്‍വിലാസം പോലും ഉുണ്ടാക്കാന്‍ കഴിയാത്തവര്‍, പ്രതിരോധത്തിന്റെ കവചം തീര്‍ക്കാന്‍ പുറപ്പെടും മുമ്പ് ആലോചിക്കേണ്ടത്, തങ്ങളുടെ സാന്നിധ്യത്തെ അല്ലെങ്കില്‍ ശക്തിയെ അംഗീകരിക്കുന്നവര്‍ സമുദായത്തില്‍ തന്നെ എത്രശതമാനം ഉണ്ട് എന്നാണ്. തെരഞ്ഞെടുപ്പുകളില്‍ ‘നോട്ട’യോട് പോലും തോറ്റ് ആയിരവും രണ്ടായിരവുമൊക്കെ വോട്ട് നേടി ‘ജനപിന്തുണ’തെളിയിച്ചവര്‍് ‘കരുത്ത്’തെളിയിക്കാന്‍ ഏറ്റുമുട്ടലിന്റെ പാത അന്വേഷിച്ചുപോകേണ്ടിവരുമ്പോള്‍ അതിന്റെ ഭവിഷ്യത്ത് എന്തായിരിക്കുമെന്ന ചിന്തിക്കില്ലെന്ന് സാമാന്യ ജനത്തിനറിയാം.വര്‍ഗീയഫാഷിസത്തെ വളര്‍ത്താന്‍ തങ്ങളുടെ ചൊല്ലും ചെയ്തിയും നിമിത്തമാകുന്നുണ്ട് എന്ന തിരിച്ചറിവ് കൊണ്ട് അനുഗ്രഹീതരായെങ്കില്‍ എന്ന് സമുദായത്തിലെ നിഷ്പക്ഷമതികള്‍ക്ക് ആശിക്കേണ്ടിവരുന്ന അവസ്ഥ ഇവിടെയുണ്ട്.
ആര്‍.എസ്.എസും ഹിന്ദുഐക്യവേദിയും വി.എച്ച്.പിയുമൊക്കെ ഒരേ നാണയത്തിന്റെ ഒരേ പുറം തന്നെയാണ്. പൊതുസമൂഹത്തില്‍ അല്‍പം അംഗീകാരവും സ്വീകാര്യതയുമുള്ള അഡ്വ. ശ്രീധരന്‍പിള്ളയെയും മുരളീധരനെയും രാജഗോപാലിനെയുമൊക്കെ മാറ്റിനിര്‍ത്തി, കുമ്മനം രാജശേഖരനെ പോലുള്ള ‘വെള്ളം ചേര്‍ക്കാത്ത’ ഹിന്ദുത്വവാദികളെ പാര്‍ട്ടിയുടെ അമരത്തിരുത്തി നാഗ്പൂരിലെ ഹെഡ്‌ഗേവാര്‍ ഭവന്‍ സ്വപ്‌നം കാണുന്നത് കേരളത്തിന്റെ പൂര്‍ണമായ വര്‍ഗീയവത്കരണവും അധികാരലബ്ധിയുമാണ്. അതിലോലമായ സമുദായ സന്തുലന സമവാക്യം നിലനില്‍ക്കുന്ന നമ്മുടെ സംസ്ഥാനത്ത് ഒന്നും അസംഭവ്യമല്ല എന്ന് പറയാന്‍ ആര്‍ക്കുമാവില്ല. കേരളത്തിലെ മതേതരത്വത്തെ ദേശീയനിര്‍വചനം കൊണ്ട് അളന്നുതിട്ടപ്പെടുത്താന്‍ സാധ്യമല്ലെന്ന് പ്രതിരോധകര്‍മസേനക്കാര്‍ മനസ്സിലാക്കണം. കൈവരുന്ന ഓരോ അവസരവും മുതലെടുത്ത് കേരളത്തെ മറ്റൊരു കശ്മീരാക്കുകയാണ് സംഘ്പരിവാറിന്റെ ലക്ഷ്യം. പ്രകോപനം അവര്‍ക്ക് ഇന്ധനം നല്‍കുകയേയുള്ളൂ. ബുദ്ധിപൂര്‍വം ജനായത്താധികാരം വിനിയോഗിക്കുന്നത് കീഴടങ്ങലല്ല. കൈയൂക്ക് കൊണ്ട് ഭൂരിപക്ഷത്തിനും ന്യൂനപക്ഷത്തിനും ഭാഗധേയം തീരുമാനിക്കാമെന്ന് ആരെങ്കിലും കരുതുന്നുണ്ടെങ്കില്‍ അവര്‍ വിഡ്ഡികളുടെ സ്വപ്‌നത്തിലാണ്. തങ്ങളില്‍നിന്ന് സമുദായം വല്ലതും പ്രതീക്ഷിക്കുന്നുണ്ടെന്ന് മഞ്ചേരിയില്‍ പ്രതിരോധം തീര്‍ക്കാന്‍ പോയവര്‍ വിശ്വസിക്കുന്നുണ്ടെങ്കില്‍ അത് തിരുത്തുകയാണ് അവര്‍ക്ക് നല്ലത്. നിങ്ങളില്‍നിന്ന് കേരളമുസ്‌ലിംകള്‍ ഒന്നും പ്രതീക്ഷിക്കുന്നില്ല. കാവലാളായി സ്വയം ചമഞ്ഞുവന്ന് ഉമ്മത്തിനെ നാശത്തിന്റെ തമോഗര്‍ത്തത്തിലേക്ക് തള്ളിയിടാതിരുന്നാല്‍ മതി.
ആര്‍ എസ് എസിനോട് അതേ നാണയത്തില്‍ added by Risala Weekly on September 5, 2016
View all posts by Risala Weekly →
കേരളീയ ഉലമ മാറ്റത്തിന്റെ വഴിയടയാളങ്ങള്‍
മുസ്‍ലിം സ്വത്വ സംവാദങ്ങളിലെ കോളനീകരണവും അപകോളനീകരണവും
പാരമ്പര്യ നിഷേധം എങ്ങനെയാണ് ഭീകരതയിലേക്ക് വീഴുന്നത്?
പാശ്ചാത്യ ഇസ്‌ലാമും ഭയത്തിന്റെ പുതിയ ഭാവങ്ങളും
വയനാടന്‍ കാപ്പി അവേലത്തേക്ക് ചുരമിറങ്ങിത്തുടങ്ങിയത്
പ്രവേശന പരീക്ഷയ്ക്ക് 27നകം ഓണ്‍ലൈനായി അപേക്ഷിക്കണം
ഇ. അഹമ്മദിന്റെ മരണം ഉയര്‍ത്തുന്ന ചിന്തകള്‍
എടുത്തും കൊടുത്തുമാണ് പ്രകൃതി നിലനില്‍ക്കുന്നത്‌
പടനിലം ഹുസൈന്‍ മുസ്‌ലിയാര്‍ ഇളംകാറ്റുപോലെ ഒരു ജീവിതം
ഇന്ത്യന്‍ മിലിട്ടറി കോളേജ് പ്രവേശനത്തിന് അപേക്ഷിക്കാം
ട്രംപിനു മുന്നില്‍ തോറ്റുകൊടുക്കാത്ത ലോകം
സ്റ്റാറ്റിസ്റ്റിക്കല്‍ ഇന്‍സ്റ്റിറ്റ്യൂട്ടില്‍ സ്‌റ്റൈപ്പന്‍ഡോടെ പഠനം
കാണാപ്പുറം കവര്‍ സ്റ്റോറി തൊഴില്‍വഴികള്‍ വീടകം
© 2016, ↑ RISALA WEEKLY
Log in - Powered by Risala - Developed by Salbiz Infotech